Добри Жотев
Монолог на патката

chitanka.info

Известно е на всички,

че моите яйца

изяждат ги човеците.

Обидно е това!

Но аз не се обиждам.

Е, нищо, нека хапнат —

яйцата са полезни.

Известно е и друго.

От моите пера

човеците си правят

възглавки и дюшеци.

Обидно е това!

Но аз не се обиждам.

Е, нищо, нека пък —

по-друго си е мекото.

Известно е и трето.

Човеците ме колят,

за да ядат месо.

Обидно е това!

Но аз не се обиждам.

Е, нищо, нека хапнат —

месото ми е вкусно.

То още колко други

обиди ми нанасят.

Но аз не се обиждам —

защо да се обиждам?

Уви, не може всичко

да бъде както искаме.

Обидно ми е само,

че ме наричат патка.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.